Krag in swakhede - Izak Malan ~ Christen Sielkundige
Krag in swakhede
Krag in swakhede!
Krag van Christus in swakhede
Wees wys en slim. Aanvaar SY genade
Ontdek dat swaarkry en swakhede deel van die Here se plan met jou lewe is. Sien dit as gawes en dat Christus jou krag is.
"My genade is vir jou genoeg, want my krag word in swakheid volbring." Daarom sal ek my baie liewer op my swakhede beroem, sodat Christus se krag my kan beskut.
2 Korintiërs 12 verse 9
2 Korintiërs 12 verse 7 tot 10 (DB)
Om seker te maak dat ek nie te veel van myself sou begin dink oor al die openbarings wat ek ontvang het nie, het God 'n groot struikelblok oor my pad gestuur. Al my swaarkry en swakhede was soos 'n doring wat die hele tyd in my voet bly vassit het. Ja, dit was soos 'n boodskapper wat die duiwel na my toe gestuur het om my pimpel en pers te kom slaan. Hierdie struikelblok moes keer dat ek verwaand raak oor al die wonderlike geestelike ervarings wat ek al beleef het.
Nie minder nie as drie keer het ek die Here gevra om hierdie struikelblok uit my lewe weg te vat. "Laat al my swaarkry en lyding asseblief tog net ophou!" het ek Hom gesmeek.
Toe sê die Here uiteindelik vir my: "My goedheid is vir jou genoeg. Dit is al wat jy nodig het. My groot krag word sigbaar in jou lewe wanneer jy swak en hulpeloos is."
Na hierdie antwoord van die Here het hierdie doring in my vel skielik die krag in my lewe geword. Ek het ontdek dat swaarkry en swakhede deel van die Here se plan met my lewe is. Van toe af kon ek selfs spog oor hoe swaar dit met my gaan sodat Christus die enigste kragbron van my lewe kan wees.
Weet julle, ek is glad nie meer omgekrap oor my swakhede en probleme nie. Wanneer mense my slegsê, wanneer ek mishandel word, wanneer ongelowiges my vervolg, of wanneer ek bang en benoud is omdat ek vir Christus werk, is ek doodtevrede. Want wanneer ek swak is, is ek juis sterk. My eie swakheid leer my om net op Christus se groot krag staat te maak.